Κανονισμός (ΕΚ) αριθ. 977/2003 της Επιτροπής

της 6ης Ιουνίου 2003

για το άνοιγμα και την πρόβλεψη για τη διαχείριση δασμολογικής ποσόστωσης εισαγωγής για νεαρά άρρενα βοοειδή προς πάχυνση (1η Ιουλίου 2003 έως 30 Ιουνίου 2004)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 32 παράγραφος 1,

Εκτιμώντας τα ακόλουθα:

(1) Βάσει του πίνακα CXL του ΠΟΕ η Κοινότητα έχει αναλάβει την υποχρέωση να ανοίγει ετήσια δασμολογική ποσόστωση εισαγωγής για 169000 νεαρά άρρενα βοοειδή προς πάχυνση. Πρέπει να θεσπιστούν κανόνες εφαρμογής για την περίοδο από την 1η Ιουλίου 2003 έως τις 30 Ιουνίου 2004.

(2) Πρέπει, ιδίως να διασφαλίζεται η ίση και συνεχής πρόσβαση στην υπόψη ποσόστωση για όλους τους ενδιαφερόμενους εμπορευομένους στην Κοινότητα. Όμως, σύμφωνα με το άρθρο 32 παράγραφος 3 του κανονισμού (ΕΚ) αριθ. 1254/1999, στη μέθοδο διαχείρισης είναι δυνατόν να λαμβάνονται δεόντως υπόψη οι απαιτήσεις εφοδιασμού της αγοράς της Κοινότητας.

(3) Συνεπώς, πρέπει να ληφθούν υπόψη οι ανάγκες ορισμένων κρατών μελών που αντιμετωπίζουν έλλειμμα σε βοοειδή προς πάχυνση. Δεδομένου ότι οι ανάγκες αυτές είναι ιδιαίτερα εμφανείς στην Ιταλία και την Ελλάδα, πρέπει να δοθεί προτεραιότητα στην κάλυψη της ζήτησης στα δύο αυτά κράτη μέλη.

(4) Για την κατανομή της δασμολογικής ποσόστωσης πρέπει να εφαρμοσθούν και πάλι οι μέθοδοι που εφαρμόσθηκαν κατά το παρελθόν. Συνεπώς, στην Ιταλία και την Ελλάδα πρέπει να εφαρμοσθεί η μέθοδος που προβλέπεται στο άρθρο 32 παράγραφος 2 τρίτη περίπτωση, ενώ για αιτήσεις σε άλλα κράτη μέλη πρέπει να ακολουθηθεί η μέθοδος που αναφέρεται στη δεύτερη περίπτωση της προαναφερθείσας παραγράφου.

(5) Εισαγωγείς που μπορούν να αποδείξουν ότι έχουν ασχοληθεί με εμπορικές συναλλαγές ζώντων ζώων με τρίτες χώρες πρέπει να έχουν τη δυνατότητα υποβολής αίτησης για δικαιώματα εισαγωγής. Προς απόδειξη άσκησης της δραστηριότητας αυτής απαιτείται η παρουσίαση πρόσφατων εισαγωγών ή εξαγωγών κάπως αξιόλογων.

(6) Για τον έλεγχο όσον αφορά τα κριτήρια συμμετοχής στην κατανομή της ποσόστωσης είναι αναγκαία η υποβολή των αιτήσεων στο κράτος μέλος στο οποίο ο εμπορευόμενος είναι εγγεγραμμένος στο μητρώο φόρου προστιθεμένης αξίας (ΦΠΑ). Η Ιταλία και η Ελλάδα αποτελούν εξαίρεση του κανόνα. Εμπορευόμενοι εγγεγραμμένοι στο μητρώο ΦΠΑ άλλου κράτους μέλους μπορούν να υποβάλουν τις αιτήσεις τους στις δύο αυτές χώρες.

(7) Προς αποτροπή της κερδοσκοπίας πρέπει:

- να αποκλείονται από την ποσόστωση εισαγωγείς οι οποίοι την 1η Ιανουαρίου 2003 έχουν παύσει να ασχολούνται με την εμπορία ζώντων βοοειδών,

- να καθορισθεί εγγύηση για τα δικαιώματα εισαγωγής,

- να μην είναι μεταβιβάσιμες οι άδειες,

- οι άδειες εισαγωγής να χορηγούνται σε εμπορευομένους μόνο για τις ποσότητες για τις οποίες τους έχουν παραχωρηθεί δικαιώματα εισαγωγής.

(8) Προκειμένου να ενισχυθεί η ισότητα πρόσβασης στην ποσόστωση με ταυτόχρονη διασφάλιση εμπορικά βιώσιμου πλήθους ζώων ανά αίτηση, για κάθε αίτηση πρέπει να τηρούνται κάποιο μέγιστο και κάποιο ελάχιστο πλήθος ζώων.

(9) Προκειμένου να υποχρεωθούν οι εμπορευόμενοι να υποβάλλουν αιτήσεις αδειών εισαγωγής για όλα τα δικαιώματα εισαγωγής που τους έχουν παραχωρηθεί, πρέπει να καθορισθεί ότι η υποχρέωση αυτή αποτελεί πρωταρχική απαίτηση κατά την έννοια των διατάξεων του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, περί κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1932/1999(4).

(10) Προκειμένου να εξαντλούνται πλήρως οι ποσοστωτικές ποσότητες, για την κατάθεση αιτήσεων έκδοσης αδειών εισαγωγής πρέπει να ορίζεται καταληκτική ημερομηνία και να γίνεται πρόβλεψη για την περαιτέρω κατανομή ποσοτήτων που δεν καλύπτονται από αιτήσεις για άδεια υποβληθείσες μέχρι την εν λόγω ημερομηνία. Όπως δείχνει η αποκτηθείσα πείρα, πρέπει επίσης να ορισθεί ότι η τελευταία αυτή κατανομή αφορά μόνον εισαγωγείς που έχουν ζητήσει άδειες εισαγωγής για το σύνολο της ποσότητας την οποία δικαιούνταν.

(11) Για την ορθή διαχείριση της ποσόστωσης απαιτείται η χρησιμοποίηση αδειών εισαγωγής. Για το σκοπό αυτό πρέπει να θεσπισθούν κανόνες, ειδικότερα όσον αφορά τον τρόπο υποβολής των αιτήσεων, καθώς και στοιχεία που πρέπει να εμφαίνονται στις αιτήσεις και στις άδειες, κατά περίπτωση αποκλείοντας την εφαρμογή ή συμπληρώνοντας ορισμένες διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 325/2003(6), και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(7), όπως τροποποιήθηκε τελευταία από τον κανονισμό (ΕΚ) αριθ. 852/2003(8).

(12) Για την ορθή διαχείριση της ποσόστωσης απαιτείται επίσης ο δικαιούχος κάτοχος της άδειας να είναι γνήσιος εισαγωγέας. Συνεπώς, ο εισαγωγέας αυτός πρέπει να συμμετέχει ενεργά στην αγορά, τη μεταφορά και την εισαγωγή των υπόψη ζώων. Έτσι, η παρουσίαση αποδείξεων για τις δραστηριότητες αυτές πρέπει να αποτελεί επίσης πρωταρχική απαίτηση από άποψη ασφάλειας για την άδεια.

(13) Προκειμένου να διασφαλίζεται αυστηρός στατιστικός έλεγχος των εισαγόμενων στο πλαίσιο της ποσόστωσης ζώων, δεν ισχύει η ανοχή που αναφέρεται στο άρθρο 8 παράγραφος 4 του κανονισμού (ΕΚ) αριθ. 1291/2000.

(14) Η εφαρμογή της εν προκειμένω δασμολογικής ποσόστωσης απαιτεί αποτελεσματικούς ελέγχους όσον αφορά το συγκεκριμένο προορισμό των εισαχθέντων ζώων. Συνεπώς, η πάχυνση πρέπει να πραγματοποιείται στο κράτος μέλος στο οποίο έχει εκδοθεί η άδεια εισαγωγής.

(15) Πρέπει να κατατίθεται εγγύηση ώστε να διασφαλίζεται ότι επί 120 τουλάχιστον ημέρες η πάχυνση των ζώων πραγματοποιείται σε καθορισμένες μονάδες παραγωγής. Το ποσό της εγγύησης πρέπει να καλύπτει τη διαφορά μεταξύ των δασμών του κοινού δασμολογίου (ΚΔ) και των μειωμένων δασμών που εφαρμόζονται κατά την ημερομηνία αποδέσμευσης για τη θέση των εν λόγω ζώων σε ελεύθερη κυκλοφορία.

(16) Η επιτροπή διαχείρισης βοείου κρέατος δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από την 1η Ιουλίου 2003 έως τις 30 Ιουνίου 2004 ανοίγει δασμολογική ποσόστωση με αντικείμενο 169000 νεαρά άρρενα βοοειδή υπαγόμενα στους κωδικούς ΣΟ 0102 90 05, 0102 90 29 ή 0102 90 49 και προοριζόμενα για πάχυνση στην Κοινότητα.

Ο αύξων αριθμός της ποσόστωσης είναι 09.4005.

2. Ο εισαγωγικός δασμός ο εφαρμοζόμενος στο πλαίσιο της δασμολογικής ποσόστωσης που αναφέρεται στην παράγραφο 1 ανέρχεται σε 16 % επί της αξίας συν 582 ευρώ ανά τόνο καθαρού βάρους.

Ο ανωτέρω δασμολογικός συντελεστής εφαρμόζεται υπό τον όρο ότι η πάχυνση των εισαγομένων ζώων πραγματοποιείται επί χρονικό διάστημα τουλάχιστον 120 ημερών στο κράτος μέλος εισαγωγής το οποίο εξέδωσε την άδεια εισαγωγής.

Άρθρο 2

1. Τα δικαιώματα εισαγωγής για την ποσότητα που αναφέρεται στο άρθρο 1 παράγραφος 1 κατανέμονται στα κράτη μέλη ως εξής:

>ΘΕΣΗ ΠΙΝΑΚΑ>

2. Για καθεμία από τις ποσότητες που αναφέρονται στην παράγραφο 1 στοιχεία α) και β), τα δικαιώματα εισαγωγής για:

- το 50 % της ποσότητας χορηγούνται, κατόπιν αιτήσεως, απευθείας από το οικείο κράτος μέλος σε εισαγωγείς οι οποίοι προσκομίζουν απόδειξη ότι έχουν εισάγει ζώα στο πλαίσιο των διατάξεων των κανονισμών που αναφέρονται στο παράρτημα Ι. Όλες οι ποσότητες που παρουσιάζονται ως ποσότητα αναφοράς συνιστούν τα εφαρμοζόμενα δικαιώματα εισαγωγής,

- το 50 % της ποσότητας χορηγούνται, κατόπιν αιτήσεως, απευθείας από το οικείο κράτος μέλος σε επιχειρηματίες οι οποίοι προσκομίζουν απόδειξη ότι κατά το διάστημα από την 1η Ιανουαρίου έως τις 31 Δεκεμβρίου 2002 έχουν εξάγει προς ή εισάγει από τρίτες χώρες τουλάχιστον 75 ζώντα ζώα που υπάγονται στον κωδικό ΣΟ 0102 90, με εξαίρεση τις εισαγωγές που πραγματοποιήθηκαν βάσει των διατάξεων των κανονισμών που αναφέρονται στο παράρτημα Ι.

3. Οι αιτούντες πρέπει να είναι εγγεγραμμένοι στο εθνικό μητρώο φόρου προστιθέμενης αξίας (ΦΠΑ).

Αιτήσεις για δικαιώματα εισαγωγής υποβάλλονται:

- στην Ιταλία για τις ποσότητες που αναφέρονται στην παράγραφο 1 στοιχείο α),

- στην Ελλάδα για τις ποσότητες που αναφέρονται στην παράγραφο 1 στοιχείο β),

- στα κράτη μέλη εγγραφής για τις ποσότητες που αναφέρονται στην παράγραφο 1 στοιχείο γ).

4. Οι ποσότητες που αναφέρονται στην παράγραφο 1 στοιχείο γ) χορηγούνται, κατόπιν αιτήσεως, στους επιχειρηματίες οι οποίοι προσκομίζουν απόδειξη ότι κατά το διάστημα από την 1η Ιανουαρίου έως τις 31 Δεκεμβρίου 2002 έχουν εξάγει προς ή εισάγει από τρίτες χώρες τουλάχιστον 75 ζώντα ζώα που υπάγονται στον κωδικό ΣΟ 0102 90.

5. Οι ποσότητες που αναφέρονται στην πρώτη και δεύτερη περίπτωση της παραγράφου 2 και στην παράγραφο 4 κατανέμονται σε επιλέξιμους επιχειρηματίες κατ' αναλογία των ποσοτήτων για τις οποίες έχει υποβληθεί αίτηση αντίστοιχα.

6. Η απόδειξη εισαγωγής ή/και εξαγωγής προσκομίζεται μόνο με βάση τελωνειακά έγγραφα θέσεως σε ελεύθερη κυκλοφορία.

Τα κράτη μέλη δύνανται να κάνουν δεκτά αντίγραφα των εν λόγω εγγράφων δεόντως επικυρωμένα από τις αρμόδιες αρχές.

Άρθρο 3

1. Επιχειρηματίες που δεν ασκούσαν πλέον δραστηριότητες στον τομέα του εμπορίου ζώντων βοοειδών από την 1η Ιανουαρίου 2003 δεν μπορούν να υπαχθούν στις ρυθμίσεις τις προβλεπόμενες στον παρόντα κανονισμό.

2. Για τους σκοπούς πρόσβασης στην ποσότητα που αναφέρεται στην πρώτη περίπτωση του άρθρου 2 παράγραφος 2, επιχείρηση που προέκυψε από συγχώνευση εταιρειών οι οποίες είχαν η καθεμιά δικαίωμα υποβολής αίτησης σύμφωνα με την ανωτέρω περίπτωση, απολαύει των ιδίων δικαιωμάτων όπως οι επιχειρήσεις από τις οποίες προέρχεται.

Άρθρο 4

1. Όταν, σε οποιαδήποτε από τις κατηγορίες που αναφέρονται αντίστοιχα στην πρώτη περίπτωση του άρθρου 2 παράγραφος 2, στη δεύτερη περίπτωση του άρθρου 2 παράγραφος 2 και στο άρθρο 2 παράγραφος 4, κάποιος αιτών υποβάλει περισσότερες από μία αιτήσεις, καμία από τις αιτήσεις αυτές δεν γίνεται δεκτή.

2. Για την εφαρμογή των διατάξεων του άρθρου 2 παράγραφοι 2 και 4, αιτήσεις συνοδευόμενες από τα απαραίτητα αποδεικτικά στοιχεία πρέπει να έχουν περιέλθει στις αρμόδιες αρχές το αργότερο μέχρι τις 13 Ιουνίου 2003, στις 13.00 (ώρα Βρυξελλών).

3. Κάθε αίτηση υποβαλλόμενη βάσει της δεύτερης περίπτωσης του άρθρου 2 παράγραφος 2 και βάσει του άρθρου 2 παράγραφος 4 αφορά κατελάχιστο 50 κεφαλές και κατανώτατο όριο το 10 % του διαθέσιμου πλήθους κεφαλών.

4. Όσον αφορά αιτήσεις κατά τις διατάξεις του άρθρου 2 παράγραφος 2, μετά τον έλεγχο των υποβληθέντων εγγράφων, η Ιταλία και η Ελλάδα αποστέλλουν στην Επιτροπή, το αργότερο μέχρι τις 2 Ιουλίου 2003, κατάλογο με τους αιτούντες και τις ζητούμενες ποσότητες, χρησιμοποιώντας τα έντυπα που περιλαμβάνονται στο παράρτημα ΙΙ για αιτήσεις στο πλαίσιο της πρώτης περίπτωσης του άρθρου 2 παράγραφος 2 και στο παράρτημα ΙΙΙ για αιτήσεις στο πλαίσιο της δεύτερης περίπτωσης του άρθρου 2 παράγραφος 2.

Στις περιπτώσεις που οι ποσότητες για τις οποίες υποβλήθηκαν αιτήσεις βάσει μιας από τις δύο περιπτώσεις της παραγράφου 2 του άρθρου 2 υπερβαίνουν τις διαθέσιμες ποσότητες, το ενδιαφερόμενο κράτος μέλος εφαρμόζει έναν συντελεστή μείωσης στις ζητηθείσες ποσότητες.

5. Όσον αφορά αιτήσεις κατά τις διατάξεις του άρθρου 2 παράγραφος 4, μετά τον έλεγχο των υποβληθέντων εγγράφων τα κράτη μέλη αποστέλλουν στην Επιτροπή, το αργότερο μέχρι τις 2 Ιουλίου 2003, κατάλογο με τους αιτούντες και τις ζητούμενες ποσότητες, χρησιμοποιώντας το έντυπο του παραρτήματος ΙΙΙ.

Η Επιτροπή αποφασίζει το συντομότερο δυνατό σε ποιο βαθμό μπορούν να γίνουν δεκτές οι αιτήσεις κατά τις διατάξεις του άρθρου 2 παράγραφος 4. Όταν οι ζητούμενες ποσότητες υπερβαίνουν τις διαθέσιμες, η Επιτροπή καθορίζει συντελεστή μείωσης προς εφαρμογή στις ζητούμενες ποσότητες.

6. Εάν με την εφαρμογή του συντελεστή που αναφέρεται στις παραγράφους 4 και 5, η χορήγηση βάσει της δεύτερης περίπτωσης του άρθρου 2 παράγραφος 2 και βάσει του άρθρου 2 παράγραφος 4, αφορά ποσότητα κατώτερη από 50 κεφαλές ανά αίτηση, η χορήγηση πραγματοποιείται από τα οικεία κράτη μέλη με κλήρωση παρτίδων 50 κεφαλών για τις εν λόγω αιτήσεις. Σε περίπτωση που υπολείπεται ποσότητα κάτω των 50 κεφαλών, η ποσότητα αυτή συνιστά μία και μόνη παρτίδα.

Άρθρο 5

1. Για τα δικαιώματα εισαγωγής καθορίζεται εγγύηση ποσού 3 ευρώ ανά κεφαλή. Η εγγύηση πρέπει να κατατίθεται στην αρμόδια αρχή συγχρόνως με την αίτηση για δικαιώματα εισαγωγής.

2. Για τα χορηγηθέντα δικαιώματα εισαγωγής πρέπει να υποβληθούν αιτήσεις αδείας εισαγωγής. Η υποχρέωση αυτή αποτελεί πρωταρχική απαίτηση κατά την έννοια των διατάξεων του άρθρου 20 παράγραφος 2 του κανονισμού (ΕΟΚ) αριθ. 2220/85.

3. Εάν οι χορηγήσεις για την Ιταλία και την Ελλάδα που αναφέρονται στο άρθρο 2 παράγραφος 2 και έχουν πραγματοποιηθεί από την Επιτροπή σύμφωνα με τις διατάξεις του άρθρου 4 παράγραφος 5 έχουν ως αποτέλεσμα αιτήσεις για δικαιώματα εισαγωγής τα οποία υπερβαίνουν τα χορηγηθέντα δικαιώματα, η εγγύηση που έχει κατατεθεί αποδεσμεύεται αμέσως για την υπόψη υπέρβαση.

Άρθρο 6

1. Κάθε εισαγωγή ζώων για την οποία έχουν χορηγηθεί δικαιώματα εισαγωγής υπόκειται στην προσκόμιση άδειας εισαγωγής.

2. Οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95 εφαρμόζονται με την επιφύλαξη των διατάξεων του παρόντος κανονισμού.

3. Αιτήσεις για άδειες είναι δυνατόν να κατατίθενται αποκλειστικά και μόνο:

- στο κράτος μέλος όπου έχει υποβληθεί η αίτηση για δικαιώματα εισαγωγής και

- από επιχειρηματίες στους οποίους έχουν χορηγηθεί δικαιώματα εισαγωγής σύμφωνα με τις διατάξεις των άρθρων 2 και 4. Κάθε έκδοση άδειας εισαγωγής συνεπάγεται αντίστοιχη μείωση των δικαιωμάτων εισαγωγής.

4. Άδειες εκδίδονται μέχρι τις 28 Νοεμβρίου του 2003 για το 50 % κατ' ανώτατο όριο των χορηγηθέντων δικαιωμάτων εισαγωγής. Οι άδειες εισαγωγής για τις εναπομένουσες ποσότητες εκδίδονται από την 1η Δεκεμβρίου του 2003.

5. Η άδεια εισαγωγής εκδίδεται κατόπιν αιτήσεως από τον επιχειρηματία που έχει λάβει τα δικαιώματα εισαγωγής και στο όνομά του.

6. Στις αιτήσεις για άδειες και στις άδειες πρέπει να αναγράφονται:

α) η χώρα καταγωγής στο τετραγωνίδιο 8·

β) μία από τις επιλέξιμες κλάσεις ΣΟ στο τετραγωνίδιο 16·

γ) ο αριθμός "0" (μηδέν) στο τετραγωνίδιο 19·

δ) τα ακόλουθα στο τετραγωνίδιο 20:

"Ζώντα άρρενα βοοειδή με ζωντανό βάρος μικρότερο ή ίσο προς 300 kg ανά κεφαλή, προς πάχυνση, [κανονισμός (ΕΚ) αριθ. 977/2003]"

Άρθρο 7

1. Κατά παρέκκλιση από τις διατάξεις του άρθρου 9 παράγραφος 1 του κανονισμού (ΕΟΚ) αριθ. 1291/2000, άδειες εισαγωγής εκδιδόμενες βάσει των διατάξεων του παρόντος κανονισμού δεν είναι μεταβιβάσιμες και παρέχουν δικαίωμα πρόσβασης στις δασμολογικές ποσοστώσεις μόνον εφόσον εκδίδονται με το ίδιο όνομα και διεύθυνση όπως τα αναγραφόμενα για τον παραλήπτη στην τελωνειακή διασάφηση θέσης σε ελεύθερη κυκλοφορία που τις συνοδεύουν.

2. Οι άδειες εισαγωγής ισχύουν επί 120 ημέρες από την ημερομηνία έκδοσής τους κατά την έννοια των διατάξεων του άρθρου 23 παράγραφος 1 του κανονισμού (ΕΟΚ) αριθ. 1291/2000. Όμως καμία άδεια δεν ισχύει μετά τις 30 Ιουνίου του 2004.

3. Η εγγύηση όσον αφορά την άδεια εισαγωγής ανέρχεται σε 20 ευρώ ανά κεφαλή και κατατίθεται από τον αιτούντα ταυτόχρονα με την αίτηση για την άδεια.

4. Οι άδειες ισχύουν σε ολόκληρη την Κοινότητα.

5. Οι διατάξεις του άρθρου 8 παράγραφος 4 του κανονισμού (ΕΚ) αριθ. 1291/2000 δεν εφαρμόζονται.

6. Κατά παρέκκλιση των διατάξεων του μέρους 4 του τίτλου ΙΙΙ του κανονισμού (ΕΚ) αριθ. 1291/2000, η εγγύηση δεν αποδεσμεύεται μέχρις ότου προσκομισθεί απόδειξη ότι ο δικαιούχος κάτοχος της άδειας έχει καταστεί εμπορικά και εφοδιαστικά υπεύθυνος για την αγορά, τη μεταφορά και την εκκαθάριση για θέση σε ελεύθερη κυκλοφορία των υπόψη ζώων. Η απόδειξη αυτή συνίσταται τουλάχιστον από:

- το πρωτότυπο δελτίο τιμολογίου το οποίο εκδόθηκε στο όνομα του δικαιούχου κατόχου από τον πωλητή ή αντιπρόσωπό του, εγκατεστημένων και των δύο στην τρίτη χώρα εξαγωγής, και απόδειξη πληρωμής εκ μέρους του δικαιούχου κατόχου ή το άνοιγμα από τον κάτοχο αμετάκλητης πίστωσης υπέρ του πωλητή,

- η φορτωτική ή, κατά περίπτωση, το έγγραφο οδικής ή αεροπορικής μεταφοράς, στο όνομα του δικαιούχου κατόχου για τα υπόψη ζώα,

- το αντίγραφο αριθ. 8 του εντύπου ΙΜ 4 με το όνομα και τη διεύθυνση του δικαιούχου κατόχου που αποτελεί τη μόνιμη ένδειξη στο τετραγωνίδιο 8,

- την απόδειξη καταβολής των δασμών από τον δικαιούχο κάτοχο ή για λογαριασμό του.

Άρθρο 8

1. Κατά το χρόνο εισαγωγής, ο εισαγωγέας προσκομίζει απόδειξη ότι έχει:

- αναλάβει γραπτώς την υποχρέωση να γνωστοποιήσει εντός μηνός στην αρμόδια αρχή του κράτους μέλους που έχει εκδώσει την άδεια εισαγωγής την εκμετάλλευση ή τις εκμεταλλεύσεις στις οποίες πρόκειται να παχυνθούν τα νεαρά βοοειδή,

- καταθέσει στην αρμόδια αρχή του κράτους μέλους που έχει εκδώσει την άδεια εισαγωγής εγγύηση το ποσό της οποίας καθορίζεται για κάθε επιλέξιμο κωδικό ΣΟ στο παράρτημα IV. Η πάχυνση των εισαχθέντων ζώων στο εν λόγω κράτος μέλος επί χρονικό διάστημα τουλάχιστον 120 ημερών από την ημερομηνία αποδοχής της τελωνειακής διασάφησης ή την αποδέσμευσή τους για θέση σε ελεύθερη κυκλοφορία αποτελεί πρωταρχική απαίτηση κατά την έννοια των διατάξεων του άρθρου 20 παράγραφος 2 του κανονισμού (ΕΟΚ) αριθ. 2220/85.

2. Πλην περιπτώσεων ανωτέρας βίας, η εγγύηση που αναφέρεται στη δεύτερη περίπτωση της παραγράφου 1 αποδεσμεύεται μόνον εφόσον προσκομιστεί στην αρμόδια αρχή του κράτους μέλους που εξέδωσε την άδεια εισαγωγής απόδειξη ότι τα νεαρά βοοειδή:

α) έχουν υποστεί πάχυνση στην εκμετάλλευση ή στις εκμεταλλεύσεις που έχουν αναφερθεί όπως προβλέπεται στην παράγραφο 1·

β) δεν έχουν σφαγεί πριν παρέλθει χρονικό διάστημα 120 ημερών από την ημερομηνία εισαγωγής, ή

γ) έχουν σφαγεί για λόγους υγειονομικούς ή έχουν αποβιώσει λόγω νόσου ή ατυχήματος πριν την παρέλευση του χρονικού αυτού διαστήματος.

Η εγγύηση αποδεσμεύεται αμέσως μετά την προσκόμιση της εν λόγω απόδειξης.

Σε περίπτωση όμως που δεν τηρηθεί η προθεσμία η αναφερόμενη στην πρώτη περίπτωση της παραγράφου 1, το προς αποδέσμευση ποσό της εγγύησης πρέπει να μειωθεί κατά:

- 15 % και

- 2 % του εναπομένοντος ποσού για κάθε ημέρα υπέρβασης.

Τα ποσά που δεν αποδεσμεύονται πρέπει να καταπίπτουν και να παρακρατούνται ως δασμοί.

3. Εάν η απόδειξη που αναφέρεται στην παράγραφο 2 δεν προσκομιστεί εντός 180 ημερών από την ημερομηνία εισαγωγής, η εγγύηση καταπίπτει και παρακρατείται ως δασμός.

Σε περίπτωση όμως που η απόδειξη αυτή δεν έχει προσκομιστεί εντός των 180 ημερών αλλά προσκομιστεί εντός έξι μηνών μετά τις 180 αυτές ημέρες, επιστρέφεται το ποσό που έχει καταπέσει, μειωμένο κατά το 15 % του ποσού της εγγύησης.

Άρθρο 9

1. Ζώα που δεν καλύπτονται από αιτήσεις για άδεια εισαγωγής στις 6 Φεβρουαρίου 2004 αποτελούν αντικείμενο άλλης χορήγησης δικαιωμάτων εισαγωγής, ανεξαρτήτως από την κατανομή δικαιωμάτων εισαγωγής μεταξύ κρατών μελών όπως αναφέρεται στο άρθρο 2 παράγραφος 1 και των δύο διαφορετικών καθεστώτων που αναφέρονται στην πρώτη και δεύτερη περίπτωση του άρθρου 2 παράγραφος 2.

2. Προς το σκοπό αυτό, το αργότερο μέχρι τις 12 Φεβρουαρίου 2004 τα κράτη μέλη γνωστοποιούν στην Επιτροπή το πλήθος ζώων που αναφέρεται στην παράγραφο 1.

3. Η Επιτροπή καθορίζει και δημοσιεύει το ταχύτερο δυνατό το συνολικό υπολειπόμενο πλήθος ζώων που μένει να επανακατανεμηθεί.

4. Στην κατανομή των ζώων αυτών έχουν πρόσβαση επιχειρηματίες οι οποίοι έχουν υποβάλει αίτηση για άδειες εισαγωγής για το σύνολο των δικαιωμάτων εισαγωγής που τους χορηγήθηκαν αρχικά.

Νέες αιτήσεις για δικαιώματα εισαγωγής υποβάλλονται στο κράτος μέλος στο οποίο ο αιτών είναι εγγεγραμμένος στο εθνικό μητρώο φόρου προστιθέμενης αξίας (ΦΠΑ).

5. Κάθε αίτηση αφορά τουλάχιστον 50 κεφαλές και, το πολύ, το διαθέσιμο αριθμό κεφαλών που αναφέρεται στην παράγραφο 3. Όμως, σε περίπτωση που το υπολειπόμενο πλήθος ζώων το οποίο αναφέρεται στην παράγραφο 3 είναι χαμηλότερο από 50 κεφαλές, η αίτηση αφορά το χαμηλότερο αυτό πλήθος.

6. Για την εφαρμογή των διατάξεων του παρόντος άρθρου εφαρμόζονται οι διατάξεις των άρθρων 4 έως 8. Όμως, η ημερομηνία αίτησης που αναφέρεται στο άρθρο 4 παράγραφος 2 είναι η 27 Φεβρουαρίου 2004 ενώ η ημερομηνία γνωστοποίησης που αναφέρεται στο άρθρο 4 παράγραφος 4 είναι η 5 Μαρτίου 2004.

Άρθρο 10

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Ιουνίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 122 της 16.5.2003, σ. 1.

(3) ΕΕ L 205 της 3.8.1985, σ. 5.

(4) ΕΕ L 240 της 10.9.1999, σ. 11.

(5) ΕΕ L 152 της 24.6.2000, σ. 1.

(6) ΕΕ L 47 της 21.2.2003, σ. 21.

(7) ΕΕ L 143 της 27.6.1995, σ. 35.

(8) ΕΕ L 123 της 17.5.2003, σ. 9.

ΠΑΡΑΡΤΗΜΑ I

Κανονισμοί αναφερόμενοι στο άρθρο 2 παράγραφος 2

Κανονισμοί της Επιτροπής:

κανονισμός (ΕΚ) αριθ. 1431/1999 (ΕΕ L 166 της 1.7.1999, σ. 49),

κανονισμός (ΕΚ) αριθ. 885/2000 (ΕΕ L 104 της 29.4.2000, σ. 39),

κανονισμός (ΕΚ) αριθ. 1095/2001 (ΕΕ L 150 της 6.6.2001, σ. 25).

ΠΑΡΑΡΤΗΜΑ II

>PIC FILE= "L_2003141EL.001102.TIF">

ΠΑΡΑΡΤΗΜΑ III

>PIC FILE= "L_2003141EL.001202.TIF">

ΠΑΡΑΡΤΗΜΑ IV

ΠΟΣΑ ΕΓΓΥΗΣΗΣ

>ΘΕΣΗ ΠΙΝΑΚΑ>